หุ้นยุโรปเปิดตลาดอ่อนตัวลง นลท.จับตาเยลเลน-ดัชนีความเชื่อมั่น Ifo
หุ้นยุโรปเปิดตลาดอ่อนตัวลง นลท.จับตาเยลเลน-ดัชนีความเชื่อมั่น Ifo
24 ก.ย. 2558

ตลาดหุ้นยุโรปเปิดตลาดอ่อนตัวลงในวันนี้ ในขณะที่นักลงทุนรอดูการกล่าวสุนทรพจน์ของนางเจเน็ต เยลเลน ประธานธนาคารกลางสหรัฐ และการเปิดเผยข้อมูลดัชนีความเชื่อมั่นธุรกิจเยอรมนีช่วง 15.00 น.ตามเวลาไทยในวันนี้
ดัชนี Stoxx Europe 600 อ่อนตัว 0.2% แตะ 346.14 ดัชนี CAC-40 ตลาดหุ้นฝรั่งเศสเปิดวันนี้ที่ 4,434.70 จุด เพิ่มขึ้น 1.87 จุด, +0.04% ดัชนี DAX ตลาดหุ้นเยอรมันเปิดวันนี้ที่ 9,599.91 จุด ลดลง 12.71 จุด, -0.13%
นางเจเน็ต เยลเลน ประธานธนาคารกลางสหรัฐ (เฟด) มีกำหนดการกล่าวสุนทรพจน์ในวันพฤหัสบดีที่จะถึงนี้ที่เมืองแอมเฮิร์สท์ รัฐแมสซาชูเซตส์ ในหัวข้อ พลวัตเงินเฟ้อและนโยบายการเงิน หรือ ” Inflation Dynamics and Monetary Policy”
สื่อต่างประเทศมองว่า การกล่าวสุนทรพจน์ครั้งนี้ นางเยลเลนอาจจะตอกย้ำให้ทุกฝ่ายรู้ว่า เฟดจะปรับขึ้นอัตราดอกเบี้ยหรือไม่ในปีนี้ หรือจะเลื่อนระยะเวลาในการปรับขึ้นอัตราดอกเบี้ยออกไปเป็นปีหน้า
สำหรับข้อมูลเศรษฐกิจฝั่งยุโรปที่ได้มีเผยแพร่ในวันนี้ ได้แก่ ความเชื่อมั่นของผู้บริโภคเยอรมนี และดัชนีความเชื่อมั่นภาคธุรกิจเดือนก.ย.จาก Ifo
ผลการสำรวจโดยบริษัทวิจัย GfK เผยให้เห็นว่า ความเชื่อมั่นของผู้บริโภคเยอรมนีในเดือนต.ค.อ่อนแรงลงแตะ 9.6 จากระดับ 9.9 ในเดือนก.ย. ซึ่งต่ำกว่าที่นักวิเคราะห์ประเมินไว้ที่ 9.8
ผู้บริโภคชาวเยอรมนีมีความเชื่อมั่นลดลงเป็นเดือนที่ 2 ติดต่อกันในเดือนต.ค. ซึ่งสะท้อนถึงความวิตกเกี่ยวกับผลกระทบที่อาจจะเกิดขึ้นในอนาคตจากการที่ผู้อพยพจำนวนมากหลั่งไหลเข้ามายังเยอรมนี
อย่างไรก็ตาม GfK ระบุว่าดัชนีความเชื่อมั่นผู้บริโภคเยอรมนียังอยู่ในระดับที่ค่อนข้างน่าพอใจ แม้ปรับตัวลดลง ขณะที่การบริโภคจะยังคงมีความสำคัญในการพยุงเศรษฐกิจของประเทศในปีนี้ และยังต้องจับตาดูผลกระทบของปัญหาผู้ลี้ภัยที่จะมีต่อเศรษฐกิจเยอรมนี ที่มีขนาดใหญ่ที่สุดในยุโรป